'n Plaasaanval het op 24 Mei omstreeks 13:00 op 'n kleinhoewe digby Witbank in Mpumalanga plaasgevind.
'n 69-Jarige man, Dionne van Rensburg, is oorval deur 4 aanvallers. Die aanvallers het hom geslaan en gewurg, terwyl hulle aangedring het op geld en vuurwapens. Hy is forseer om die kluis oop te sluit, waarna die aanvallers 3 vuurwapens, 2 windbukse, ammunisie en geld gesteel het.
Die aanvallers het daarna die huis en werkswinkel geplunder en verskeie gesteelde goedere in Van Rensburg se bakkie gelaai en gevlug. Die bakkie is weer gevind waar die aanvallers hom agtergelaat het. Ongeveer R200 000 se goedere is tydens hierdie voorval gesteel.
Van Rensburg is ernstig beseer tydens die voorval, maar hy is dankbaar dat hy oorleef het. Die polisie is besig om hierdie voorval te ondersoek, maar geen arrestasies is tot op hede gemaak nie.